text: [{"text_idx": "#000001", "text": "Ramadaanan baga dhufte jechaa hanga Rabbiin nuuf laaffise waa\u2019ee soomaa fi faaydaa isaa wal yaadachiisna. Jechi Ramadaana jedhu jecha Ramida ykn ar-ramadaa\u2019a jedhu irraa kan dhufeedha. Jechoonni kunniin \u201cjabeenya hoo\u2019aa\u201d agarsiisu. Kanaafu, Ramadaanni Ramadaana kan jedhameef dheebu irraa kan ka\u2019e hoo\u2019a garaa keessatti namatti dhagahamu agarsiisuufi. Akka lugaatti sooma jechuun wanta tokko irraa of qabuudha. Akka shari\u2019aatti immoo Rabbiif jedhanii wantoota sooma cabsan kanneen akka nyaataa, dhugaatii, qunnamti saalaa fi kan biroo irraa of qabuudha."}, {"text_idx": "#000003", "text": "Dhugumatti, seenaan Nabiyyoota seenaa nama barsiisuu fi bu\u2019aa bayii baay\u2019ee qabuudha. Yommuu seenaa isaanii ilaalan, \u2018Qormaata ciccimaa keessaan erga darbanii booda malee edaa milkaa\u2019inni fi sadarkaa ol\u2019aanaa irra gahuun akkanumatti hin argamu!\u2019 nama jechisiisa. Nabiyyoonni namoota hunda caalaa Rabbiitti dhiyoo fi jaallatamoo ta\u2019aniidha. Garuu isaan kana hunda waliin qormaata eenyullee hin qoramne qoramu. Kuni kan agarsiisu, milkaa\u2019inni fi sadarkaa ol\u2019aana irra gahuun wanta tasaa osoo hin ta\u2019in qormaata ciccimoo keessa erga darbanii booda. Namni Rabbii olta\u2019aatti amane (mu\u2019iminni) yommuu kana hunda arguu fi beeku, qormaanni fi rakkooleen isa qunnaman milkaa\u2019innaa fi sadarkaa ol\u2019aanatti isa olkaasuuf akka ta\u2019e ni hubata. Kanaafu, wanta isa qunnameef hin dallanu, Rabbii olta\u2019aa hin komatu, \u2018Rabbiin maaliif akkana na godhaa?` hin jedhu. Nabiyyoota fakkeenya gochachuun fuundura isaatti ifa milkaa\u2019innaa fi sadarkaa ol\u2019aana irra gahu ilaala. Mee gargaarsa Rabbiitiin qormaata ciccimoo Nabii Yuusuf (aleyh salaam) ijoollummaa irraa jalqabuun hanga ministeera biyyatti ta\u2019uu gahuutti keessa darbee haa ilaallu. Yommuu seenaa isaa qorannu, jireenya keenya ni fooyyessina. Keessumaayyu, dargaggoonni qormaata fedhii jaalalaa waliin rakkatan barnoota guddaa hangana hin jedhamne argatu. Qur\u2019aanni seenaa Yuusuuf osoo garmalee hin gabaabsin, osoo garmalee hin dheeressinis haala baay\u2019ee nama hawwatuu fi barnoota namaaf ta\u2019uun dhiyeesse jira."}, {"text_idx": "#000004", "text": "Alhamdulillah Rabbiil aalamiin. Kunoo tafsiirri suuratu Yuusuf xumura irra gahee jira. Kutaa dhumaa har\u2019a ilaalun ni goloobna. Garuu tafsiira isaa haa xumurru malee ammaa amma itti xinxalluun barnoonni irraa fudhannu garmalee baay\u2019eedha."}, {"text_idx": "#000005", "text": "Guyyaa guyyaan dachii keessa asi achi ni deemna. Guyyama tokko gadi dhaabbannee wantoota dachii fi samii keessa jiranitti xinxallinee beeknaa? Baay\u2019isnee waan arginuuf xiyyeeffannoo itti hin kenninu. Yookiin jireenya addunyaa tanaan waan ko\u2019oomneef yaanni keenya kana quba hin qabu. Qur\u2019aanni haguuggi keenya ofirraa kaasun wantoota samii fi dachii keessa jiran kanniinitti akka xinxallinu nu affeera:"}, {"text_idx": "#000006", "text": "Hanga ammaaatti seenaa Nabii Yuusuf (Aleyh salaam) ilaalaa turreera. Seenaa ajaa\u2019ibaa nama barsiisuu fi booharsuudha. Nama rakkoo keessa jiruuf obsa akka qabaataniif fakkeenya namaaf ta\u2019a. Dargaggeessa marsa ibiddi fedhii foonii itti jabaatu keessa jiru haraama irraa Rabbiif jedhanii of qabuun hangam sadarkaa ol\u2019aanaatti akka nama geessu barsiisa. Nama qananii keessa jiru Rabbiif of gadi qabuun dirqama akka ta\u2019e seenaan Yuusuf ni barsiisa. Seenaan ajaa\u2019ibaa kuni seenaa dhugaa Rabbiin beeksisee akka ta\u2019e itti aanse dubbata:"}, {"text_idx": "#000007", "text": "Alhamdulillah Rabbil aalamiin seenaa ji\u2019a baay\u2019ee dura jalqabne kunoo as irratti xumurra. Dhugumatti seenaa ajaa\u2019ibaa nama barsiisu fi namummaa namaa sirreessudha. \u201cAni kana booda nama akkami ta\u2019uu qabaa?\u201d nama jechisiiisa. Kutaa darbe irraa itti fufuun seenaa Yuusuf xumuraa ni ilaalla. Garuu tafsirri suuratu Yuusuf asirratti hin xumuramu. In sha Allah itti fufa."}, {"text_idx": "#000008", "text": "Kutaa darbe keessatti Yuusuf eenyummaa isaa obboleeyyan isaatiif erga ibsee booda badii waggaa dheeraa dura isatti raawwatan akka irra darbeef ilaalle jirra. Har\u2019as itti fufuun kutaa hafee ni ilaalla. Obboleeyyan isaa haalo (gadoo) akka hin baafanne inumaa akka isaaniif dhiifama godhe erga mirkaneeffatanii booda Yuusuf akkana isaaniin jedhe:"}, {"text_idx": "#000009", "text": "Kutaa darbee keessatti Nabii Ya\u2019quub (aleyh salaam) sababa Yuusufin dhabeen gadda isaa yeroo dheeraaf liqimsaa fi dhoksaa akka ture, yommuu ilmaan lamaan jalaa badan gadda kana arraba irratti baase akka dubbate ilaalle jirra. Har\u2019as itti fufuun kutaa hafe ilaalla."}, {"text_idx": "#000012", "text": "Seenan haa lakkaa\u2019u namoota erga fooyya\u2019anii fi kaabbaa iimaanaa diratanii booda ofirraa mulquun iddoo badaa duraanitti ykn san caalutti deebi\u2019an meeqa ta\u2019uu? Namoota akkanaatiin muntakisiina jennaan. Dhugumatti, erga qajeelanii booda jallachuun, erga kabajamanii booda salphachuun, erga milkaa\u2019uf hammi xiqqoon nama hafu kufaatiitti kufuun hangam nama rifachiisaa, hangam nama gaddisiisaa! Salafoonni dhuma (khaatimaa) badaa sodaachuun khaatima gaarii irratti du\u2019uuf wanta danda\u2019an hunda godhu. Dhugumatti, xumurri hundu sababa qaba. Kanaafu, sababoonni fooyya\u2019iinsa booda duubatti akka deebi\u2019anii fi khaatima badaa irratti akka du\u2019an nama taasisan baay\u2019eetu jiru. Kitaaba \u201cMin Akhbaaril muntakisiina\u201d jedhu keessatti furmaataa fi seenaa waliin sababoota kanniin ni dhiyeessa. Kitaabni kuni Afaan Oromootiin irratti kutaa kutaan dhiyaataa tureera. Amma haala kitaabaatiin walitti qabuun kunoo dubbistootaaf dhiyaatee jira."}, {"text_idx": "#000013", "text": "Wanti kitaaba kana akka hiikuuf na kakaase keessaa tokko, dargaggoonni fi shamarran baay\u2019een jalqaba irratti fedhii cimaan (nashaaxadhaan) Islaama sirritti qabatu. Ergasii Islaama laaffisu jalqabu inumaa hanga guutumatti hordofuu dhiisu gahuu danda\u2019u. Sababni kanaa guddaan, gufuuwwan karaa Islaamaa keessatti nama qunnaman wallaaludha. Gama biraatiin, umrii guutuu Islaama hordofanii khaatimaa badaa irratti du\u2019un wanta nama rifachiisuudha. Kanaafu, namni hundu sababoota khaatimaa badaatti nama geessan beekuuf carraaqu fi irraa fagaachu qaba. Kitaabni kuni sababoota kanniin ni dhiyeessa. Rabbii kitaaba kana akka hiikuuf naaf laaffise galanni fi faaruun hundi Isaaf haa ta\u2019u. La hawla walaa quwwata illah billah."}]